62016TJ0903_RES
Kohtuasi T‑903/16
RE
versus
Euroopa Komisjon
Üldkohtu (üheksas koda laiendatud koosseisus) 14. veebruari 2019. aasta otsus
Isikuandmed – Füüsiliste isikute kaitse isikuandmete töötlemisel – Õigus tutvuda isikuandmetega – Määrus (EÜ) nr 45/2001 – Andmetega tutvumise võimaldamisest keeldumine – Tühistamishagi – Kiri, milles on ilma uuesti läbivaatamiseta viidatud eelnevale osalisele keeldumisele andmetega tutvumise võimaldamisest – Mõiste „vaidlustatav akt“ ELTL artikli 263 tähenduses – Mõiste „puhtalt kinnitav akt“ – Kohaldamine isikuandmetega tutvumise valdkonnas – Uued ja olulised faktilised asjaolud – Põhjendatud huvi – Vastuvõetavus – Põhjendamiskohustus
Euroopa Liidu institutsioonid – Füüsiliste isikute kaitse isikuandmete töötlemisel – Määrus nr 45/2001 – Isiku õigus tutvuda teda puudutavate andmetega – Uus andmetega tutvumise taotlus, mis on esitatud pärast samade andmetega tutvumise võimaldamisest keeldumist – Institutsiooni kohustus analüüsida eelneva andmetega tutvumise võimaldamisest keeldumise põhjendust – Pärast uuesti läbivaatamist vastu võetud akt, mille peale saab esitada tühistamishagi – Puhtalt kinnitava laadi puudumine
(ELTL artikkel 263; Euroopa Liidu põhiõiguste harta, artikkel 7 ja artikli 8 lõige 1; Euroopa Parlamendi ja nõukogu määrus nr 45/2001, artikli 13 punkt c ning artikli 20 lõige 1)
(vt punktid 45–52)
Euroopa Liidu institutsioonid – Füüsiliste isikute kaitse isikuandmete töötlemisel – Määrus nr 45/2001 – Isiku õigus tutvuda teda puudutavate andmetega – Uus andmetega tutvumise taotlus, mis on esitatud pärast samade andmetega tutvumise võimaldamisest keeldumist – Institutsiooni kohustus analüüsida eelneva andmetega tutvumise võimaldamisest keeldumise põhjendust – Uute ja oluliste asjaolude olemasolu, mis õigustab uut läbivaatamist – Uues andmetega tutvumise taotluses uute asjaolude mainimata jätmine – Mõju puudumine
(Euroopa Parlamendi ja nõukogu määrus nr 45/2001, artikkel 13 ning artikli 20 lõike 1 punktid a ja c)
(vt punktid 56–62)
Tühistamishagi – Füüsilised või juriidilised isikud – Vastuvõetavuse tingimused – Põhjendatud huvi – Hagi, mis võib hagejale kasu tuua
(ELTL artikkel 263)
(vt punkt 66)
Euroopa Liidu institutsioonid – Füüsiliste isikute kaitse isikuandmete töötlemisel – Määrus nr 45/2001 – Isiku õigus tutvuda teda puudutavate andmetega – Tühistamishagi, mis on esitatud andmesubjekti puudutavate andmetega tutvumise võimaldamisest keeldumise peale – Põhjendatud huvi – Andmesubjekt, kellel on nende andmetega juba olnud võimalik täielikult või osaliselt tutvuda – Mõju puudumine
(ELTL artikkel 263; Euroopa Parlamendi ja nõukogu määrus nr 45/2001, artikkel 13)
(vt punktid 69–71)
Euroopa Liidu institutsioonid – Füüsiliste isikute kaitse isikuandmete töötlemisel – Määrus nr 45/2001 – Isiku õigus tutvuda teda puudutavate andmetega – Andmetega tutvumise võimaldamisest keeldumine – Põhjendamiskohustus – Ulatus – Eelnevale andmetega tutvumise võimaldamisest keeldumisele viitamine ilma uuesti läbivaatamiseta – Ebapiisav põhjendamine
(ELTL artikkel 296; Euroopa Parlamendi ja nõukogu määrus nr 45/2001, artikkel 13 ning artikli 20 lõike 1 punktid a ja c ning lõige 3)
(vt punktid 75–82)
Kokkuvõte
14. veebruari 2019. aasta kohtuotsuses RE vs. komisjon (T‑903/16) käsitles Üldkohus komisjoni töötaja esitatud nõuet tühistada teade, millega jäeti rahuldamata taotlus tutvuda isikuandmetega. Selles asjas oli hageja suhtes algatatud haldusjuurdlus, mida viis läbi komisjoni julgeoleku direktoraat. (
1
) See direktoraat jättis vaidlustatud teatega rahuldamata hageja taotluse, milles ta palus määruse nr 45/2001 (
2
) alusel tutvuda oma isikuandmetega. Komisjon väitis muu hulgas esiteks, et see teade on akt, mis puhtalt kinnitab varasemat tutvumise võimaldamisest keeldumist, mida hageja ei ole hagi esitamise tähtaja jooksul vaidlustanud, ning teiseks ei ole hagejal põhjendatud huvi teadet vaidlustada, kuna see puudutas isikuandmeid, millega ta oli juba saanud tutvuda.
Mis puudutab tühistamisnõude vastuvõetavust, siis Üldkohus otsustas esimesena, et määruse nr 45/2001 raames võib isik igal hetkel esitada uue taotluse tutvuda oma nende isikuandmetega, millega tutvumise võimaldamisest varem keelduti. Selline taotlus paneb asjaomasele institutsioonile kohustuse analüüsida, kas varasem tutvumise võimaldamisest keeldumine on jätkuvalt õigustatud. Seega uus läbivaatamine, mille eesmärk on kontrollida, kas eelnevalt vastu võetud isikuandmetega tutvumise võimaldamisest keeldumine on jätkuvalt õigustatud, viib sellise akti vastuvõtmiseni, mis ei ole varasemat akti puhtalt kinnitav, vaid mis kujutab endast akti, mille peale võib esitada tühistamishagi. Nimelt tuleneb esiteks määruse nr 45/2001 artikli 13 punktist c, mis võimaldab andmesubjektil „igal hetkel“ tutvuda oma isikuandmetega, et sellel isikul on katkematu ja kestev õigus nende andmetega tutvuda. Teiseks saab määruse nr 45/2001 artikli 20 lõikes 1 ette nähtud erandeid ja piiranguid kohaldada vaid ajavahemikul, mille jooksul need on vajalikud. Pealegi on isikuandmete töötlemise valdkonnas andmesubjekti faktiline ja õiguslik olukord loomu poolest muutuv, mistõttu pelk aja möödumine võib muuta andmete töötlemise kasutuks või isegi õigusvastaseks, mis nii enne ei olnud.
Teisena märkis Üldkohus, et määruse nr 45/2001 ükski säte ei kohusta andmesubjekti põhjendama või õigustama oma isikuandmetega tutvumise taotlust. Sellest tuleneb, et isikuandmetega tutvumise valdkonnas saab hageja tugineda vaidlustatud akti kuupäeval uute ja oluliste asjaolude olemasolule, mis õigustavad uut läbivaatamist, isegi kui ta neid asjaolusid oma taotluses ei maininud. Kuna käesolevas asjas olid põhjused, mille alusel keelduti andmetega tutvumise võimaldamisest, seotud hageja suhtes algatatud haldusjuurdlusega, siis Üldkohus asus seisukohale, et selle haldusjuurdluse lõpetamine on uus ja oluline asjaolu, mis õigustab hageja õiguse tutvuda oma isikuandmetega uuesti läbivaatamist. Uuesti läbivaatamine on seda enam õigustatud, et hageja lasi mööduda mõistliku aja (enam kui kuus kuud) enne, kui ta esitas uue taotluse tutvuda oma isikuandmetega.
Kolmandana leidis Üldkohus, et andmesubjektil on määruse nr 45/2001 raames katkematu ja kestev õigus tutvuda oma isikuandmetega; see õigus annab talle eeskätt võimaluse esitada isikuandmetega tutvumise taotlus, sh siis, kui tal on juba nende andmetega olnud võimalik täielikult või osaliselt tutvuda. Neil asjaoludel võib vaidlustatud teate tühistamine, sealhulgas osas, mis puudutab neid isikuandmeid, millega hageja juba sai tutvuda, omada tema jaoks õiguslikke tagajärgi ja ta võib sellest kasu saada.
Neid kaalutlusi arvestades otsustas Üldkohus, et tühistamisnõuded on vastuvõetavad.
Tühistamisnõuete põhjendatuse analüüsimisel nõustus Üldkohus põhjendamiskohustuse rikkumisele tugineva väitega. Nimelt, mis puudutab uut keeldumist, mis tuleb teha pärast uuesti läbivaatamist, siis varasematele otsustele viitamine ei ole piisav põhjendus. Üldkohus tühistas seega vaidlustatud teate osas, milles sellega jäeti rahuldamata hageja taotlus tutvuda oma teatud isikuandmetega.
(
1
)	Komisjoni personalihalduse ja julgeoleku peadirektoraadi julgeoleku direktoraat.
(
2
)	Euroopa Parlamendi ja nõukogu 18. detsembri 2000. aasta määrus (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT 2001, L 8, lk 1; ELT eriväljaanne 13/26, lk 102).